Skond dak li qal is-Sindku tar-reġjun, Campania Vincenzo de Luca, Napoli jistgħu jibdew jitħarrġu minn nhar it-Tnejn li ġej taħt il-gwida tal-coach, Gennaro Gattuso. Ir-reġjun tal-Campania, li jinsab fin-naħa t’isfel tal-Italja, kienet waħda minn dawk li ntlaqtet ħażin mill-pandemija tal-Covid-19 meta mietu madwar 354 persuna. De Luca qal li wara konsultazzjoni mal-awtoritajiet tas-saħħa Taljani, ta ċ-ċans li minn nhar it-Tnejn li ġej, il-Partenopei jerġgħu jkomplu fejn ħallew fl-ewwel ġimgħa ta’ Marzu li għadda meta kellu jkun hemm waqfa sfurzata tas-Serie A. F’konferenza stampa De Luca qal li tkellem mal-president ta’ Napoli Aurelio de Laurentis sabiex jitkompla t-taħriġ għalkemm ippretenda li jinżammu l-prekawzjonijiet meħtieġa biex jiġu salvagwardjati s-saħħa u s-sigurtá tal-players. Fl-aħħar sigħat anke Parma se jingħataw permess jerġgħu jibdew is-sessjonijiet ta’ taħriġ mir-reġjun tagħhom.